Virgin Active sê oor 'teistering' | Netwerk24
Deur Jana Breytenbach en Ané van Zyl 13 Junie 2019 17:36
Die Virgin Active-gimnasium in Stellenbosch het die klag van seksuele teistering teruggetrek wat hy teen 'n 18-jarige man aanhangig gemaak het.
Die man is verlede maand op video afgeneem waar dit lyk asof hy in die gimnasium masturbeer terwyl hy 'n vrou wat oefen met sy selfoon afneem.
"Wat hy gedoen het, was verkeerd, maar ons meen sielkundige hulp kan meer gepas wees as strafregtelike optrede," sê Carla White, die gimnasium se woordvoerder, in 'n verklaring.
"Ons verstaan van sy prokureur en familie dat hy berading ontvang, en met hierdie terapie sal voortgaan. Ons glo dit is die mees gebalanseerde manier om die situasie te hanteer."
Sy het bevestig dat die nasionale vervolgingsgesag (NVG) hulle versoek het om die aanklag terug te trek en sê die NGV sal waarskynlik voorwaardes koppel aan die terugtrek van die aanklag waaraan die man sal moet voldoen.
William Fullard, die man se prokureur, het Donderdag bevestig die gimnasium het die klag teruggetrek voordat die 18-jarige in die hof moes verskyn.
Die jong man sou Donderdag op aanklag van seksuele teistering in die landdroshof op Stellenbosch verskyn.
Fullard sê 'n informele mediasieproses het Woensdag tussen hom en Virgin Active se interne regsadviseur plaasgevind.
Die jong man is op 16 Mei in die gimnasium afgeneem deur iemand wat dit op sosiale media geplaas het, waarvandaan dit soos 'n veldbrand versprei het.
'n Klag van seksuele teistering is op 20 Mei ingedien en die 18-jarige het hom, vergesel van Fullard, by die polisie op Stellenbosch gaan oorgee.